Аддзел адукацыі, спорту і турызму Добрушскага райвыканкама

Дзяржаўная ўстанова адукацыі «Церахоўская сярэдняя школа №2»

# Інфармацыйная гадзіна для вучняў 1 класа

# ў вугалку дзяржаўнай сімволікі

# «Дзяржаўныя сімвалы – гонар Рэспублікі Беларусь»

Настаўнік вышэйшай кваліфікацыйнай катэгорыі

Каніна Iрына Віктараўна

г.п. Церахоўка

2019

Мэты:

-выхоўванне грамадзянска-патрыятычных пачуццяў у малодшых школьнікаў;

-паглыбленне ведаў навучэнцаў аб дзяржаўных сімвалах Рэспублікі Беларусь.

Задачы:

1) актуалізаваць і пашырыць веды вучняў аб дзяржаўных сімвалах нашай краіны;

2) выклікаць жаданне больш ведаць аб сваей краіне, аб галоўных сімвалах Рэспублікі Беларусь;

3) развіваць пазнавальную актыўнасць і творчыя здольнасці вучняў;

4) узбагачаць лексічны запас вучняў.

Форма правядзення: інфармацыйная гадзіна.

**Ход інфармацыйнай гадзіны**

**I.Арганізацыйна-матывацыйны этап**

**Настаўнік:**

**-**Добры дзень, юныя грамадзяне Рэспублікі Беларусь!

Вы гатовы працаваць,

Нешта новае пазнаць?

*(Вучні становяцца ў круг каля дошкі, бяруцца за рукі. Паўтараюць за настаўнікам: )*

**Вучні:**

-Мы – разумныя! Мы – кемлівыя!

Мы – дружныя! Мы – творчыя!




Мы ўмеем сябраваць і ўмеем працаваць!

(*Садзяцца за парты.*)

**II. Пастаноўка праблемнага пытання**

**Настаўнік**: Рабяты, я прапаную вам **в**ыканаць наступныя заданні і даведацца, аб чым пойдзе гаворка на інфармацыйнай гадзіне.

1.Прачытай па першых літарах слова:

    *(герб)*

2. Разгадай рэбус

С  ,,, *(сцяг)*

3. Перастаў літары, каб атрымалася слова

МІГН  *(гімн)*

**Настаўнік:**

**-**Што аб'ядноўвае гэтыя тры словы? *(Гэта дзяржаўныя сімвалы Рэспублікі Беларусь.)*

**Настаўнік:**

**-**Паспрабуйцесфармуліраваць тэму інфармацыйнай гадзіны. *(Герб, сцяг і гімн – дзяржаўныя сімвалы Рэспублікі Беларусь.)*

**Настаўнік:**

**-**Герб, сцяг і гімн – дзяржаўныя сімвалы Рэспублікі Беларусь. Герб і сцяг лічыліся і лічацца ва ўсіх краінах вышэйшымі сімваламі народа і шануюцца гэтак жа, як роднае слова ці родны дом. А як вы лічыце, што павінна быць адлюстравана на гербе, сцягу і ў гімне? *(Асаблівасці краіны).*

**III.Асноўная частка**

**3.1.Слуханне твору (легенды)**

**Настаўнік:**

**-**Зараз паслухайце легенду «Тры браты»пра нашу сімволіку:

Нарадзіліся ў шчаслівай маці тры сыны. Жаданыя і вельмі прыгожыя малайцы. Паміж сабой яны былі роднымі братамі. Задумалася маці: у якое адзенне іх прыбраць? «Ты, сынок,- кажа маці першаму, - насі адзенне, па якім усе будуць пазнаваць нашу багатую і мужную зямлю». І апранула сына ў чырвона-зялёную вопратку. Чырвонае — як сімвал працавітасці і барацьбы за вольнае жыццё, за сонечнае неба. Зялёнае — пад колер зялёных пушчаў і дуброў, жытнёвых палеткаў і гаючых лугоў-сенажацей. На вопратцы сына заззяў вясёлы ўзор-арнамент бела-чырвонага колеру. «З гонарам буду насіць падарунак твой, услаўляць імя тваё, мама, — паабяцаў першы сын».

Звярнулася маці да другога сына: «А цябе, сынок, буду прасіць, каб заўсёды насіў мой вянок. Я спляла яго са спелых каласоў збажыны, кветак канюшыны, ільну, якімі багата наша ўрадлівая зямля. I перавязала іх чырвона-зялёнай стужкай, упляла сюды промні сонца, упрыгожыла чырвонай зоркай. Есць у гэтым вянку абрысы нашай радзімы, аплятае ен увесь белы свет». «Буду лічыць за гонар, мама, насіць твой вянок, — сказау другі сын».

«А ты, сынку, птах мой галасісты, будзеш спяваць маю самую любімую, дарагую песню,- папрасіла маці трэцяга сына і падарыла яму мелодыю». Узмахнуў сын рукамі — і паліліся ўрачыстыя гукі. Заспяваў сын запаветную песню:

«Мы, беларусы — мірныя людзі,

Сэрцам адданыя роднай зямлі,

Шчыра сябруем, сілы гартуем

Мы ў працавітай, вольнай сям'і... »

Задумалася маці: а якія ж імёны даць сваім сынам? А потым яшчэ раз звярнулася да сваіх дзяцей: «Ты, сынок першы, будзеш вядомы ў нашай Дзяржаве пад іменем Сцяг; ты, сынок другі, будзеш называцца Гербам, а ты, сынок трэці,- Гімнам».

Так і жывуць у маці тры сыны: Герб, Сцяг, Гімн. I нясуць ганаровую вахту.

**3.2. Гутарка**

**Настаўнік:**

**-**А хто з вас здагадаўся, хто была іх маці, як яе называюць? *(Рэспубліка Беларусь)*

**Настаўнік:**

- Рэспубліка Беларусь – незалежная краіна. Як і ўсе незалежныя дзяржавы, наша краіна мае свае дзяржаўныя сімвалы. Дзяржаўны герб, Дзяржаўны сцяг і Дзяржаўны гімн - гэта твар нашай дзяржавы, які адрознівае яе ад іншых краін свету. Кожны год - другая нядзеля мая - Дзень Дзяржаўнага герба і Дзяржаўнага сцяга Рэспублікі Беларусь. А калі гучыць гімн, абавязкова трэба слухаць яго стоячы. У кожнай школе, а таксама і ў кожным класе ёсць вугалок дзяржаўнай сімволікі. Вы ужо паспелі разгледзіць новы вугалок дзяржаўнай сімволікі ў фае школы. Хто з вас памятае, што размешчана на ім? *(Дзяржаўныя сімволы, контур нашай краіны, а таксама славутасці горада Добруша.)*

**Настаўнік:**

- На вугалку дзяржаўнай сімволікі абавязкова павінен быць сцяг і герб нашай краіны, як вы ўжо паспелі заўважыць і ў нас у класе яны таксама ёсць. Але ў фае школы на вугалку яшчэ змешчан гімн краіны, контур Дзяржаўнай мяжы Рэспублікі Беларусь, а таксама славутасці горада Добруша: папяровая фабрыка і мемарыяльны комплекс «Памяць».

# Настаўнік:

# - Звярніце ўвагу на нашу сімволіку ў класе.Уважліва разгледзьце і сфатаграфіруйце яе ў памяці. Зараз я прапаную вам пагуляць са мной у гульню, якая называецца «Так-так-так». Для гэтага вам патрэбна заплюшчыць вочы і ўважліва мяне слухаць. Калі я буду гаварыць праўду, вы мне павінны адказваць «Так-так-так», а калі – няпраўду, тады проста маўчаць. *(Вучні слухаюць сцвярджэнні.)*

**3.3. Гульня** «**Так-так-так»**

-Сцяг нашай краіны прамавугольнай формы.

-Сцяг мае 4 колеры.

-На сцягу Беларусі ёсць фіялетавы колер.

-Сцяг мае 3 колеры: чырвоны, зялёны, белы.

-На нашым сцягу ёсць арнамент (узор).

-Арнамент блакітнага колеру.

-Сцяг Рэспублікі Беларусь – гэта дзяржаўны сімвал.

**Настаўнік:**

-Усе малайцы. Зараз можаце расплюшчыць вочы. Дзе вы, акрамя нашай школы, бачылі сцяг Рэспублікі Беларусь? *(На даху дзяржаўных устаноў і інш.)*

**Настаўнік:**

**-** Кожная дзяржава ў свеце мае свой другі сімвал - герб. Герб – гэта афіцыйная эмблема краіны. Ён намаляваны на каштоўных паперах, аблігацыях, паштовых марках і латарэйных білетах, грашовых знаках нашай краіны і інш.

**Настаўнік:**

**-** А зараз прапаную вам пагуляць у гульню, якая называецца

«Самы ўважлівы**»**.

*(Некалькі вучняў выклікаюцца да дошкі. Настаўнік называе розныя выявы (прадметы). Вучні сустракаюць апладысментамі тыя выявы, якіх ёсць на дзяржаўным гербе. Калі выявы няма на гербе – топаюць нагамі.)*

**3.4. Гульня “Самы ўважлівы”** *(Канюшына, лён, зорка, заяц, контур тэрыторыі Рэспублікі Беларусь, ружа, зямны шар, чырвона-зялёная стужка з надпісам “Рэспубліка Беларусь”, каласы, бусел, рамонак).*

**Настаўнік:**

**-**Трэці сімвал любой краіны – гімн. Выкажыце сваё меркаванне аб значэнні слова гімн. *( Гэта галоўная песня краіны.)*

**Настаўнік**:

-Так, гімн – гэта ўрачыстая песня. Слухаюць гімн заўсёды стоячы: падчас афіцыйнай цырымоніі, спартыўных спаборніцтваў на тэрыторыі Рэспублікі Беларусь. А яшчэ Дзяржаўны гімн Рэспублікі Беларусь транслюецца дзяржаўнымі тэлевізійнымі і радыёвяшчальнымі кампаніямі: штодзень у пачатку i перад заканчэннем вяшчання, а пры кругласутачным вяшчанні - у 6 гадзiн i ў 24 гадзіны і інш.

Давайце ўважліва паслухаем гімн нашай Бацькаўшчыны (1 слупок).

Мы, беларусы — мірныя людзі,

Сэрцам адданыя роднай зямлі,

Шчыра сябруем, сілы гартуем

Мы ў працавітай, вольнай сям'і.

Слаўся, зямлі нашай светлае імя,

Слаўся, народаў братэрскі саюз!

Наша любімая маці-Радзіма,

Вечна жыві і квітней, Беларусь!

**Настаўнік**:

-Скажыце , як вы разумееце словы «сэрцам адданыя роднай зямлі». *(Патрыёты сваёй краіны.)*

**Настаўнік**:

- Што значыць «шчыра сябруем», «сілы гартуем»? *(Адданыя сваёй Радзіме.)*

**Настаўнік**:

-А зараз давайце дадзім слова нашым вучням:

**1-ы вучань:**

Гучыць урачыста,

Як водгукі славы,

Гімн нашай вячыстай

Цудоўнай Дзяржавы.

Усім адкрывае лёс,

Мужнасць народа,

Душу, што пранёс

Трапяткой праз нягоды.

**2-і вучань:**

Гімн свету сцвярджае,

Што любім мы працу,

А шлях наш лунае

Да радасці, шчасця.

Пад гукамі Гімна

Я моўчкі клянуся

Сапраўдным быць сынам

Маёй Беларусі.

**Настаўнік**:

-Шчыра дзякую нашым добра падрыхтаваным вучням і спадзяюся, што кожны з вас таксама будзе  сапраўдным сынам нашай краіны.

**III.Заключная частка**

**Настаўнік:**

**-**Вось іпадыходзіць да завяршэння наша інфармацыйная гадзіна.Давайце з вамі яшчэ на прыканцы пагуляему віктарыну «Знаўцы сімволікі».

1. Назавіце словы, якімі можна назваць Беларусь па-іншаму.

2. Назавіце дзяржаўныя сімвалы Рэспублікі Беларусь, назва якіх пачынаецца на літару “Гэ”.

3. Што ўяўляе сабой гімн?

4. Назавіце колеры дзяржаўнага сцяга.

5. Пералічыце прадметы, выявы якіх ёсць на гербе Беларусі.

**IV. Рэфлексія** «**Пажаданне нашай Радзіме**»

**V. Вынік урока.**

**Настаўнік:**

**-**Аб якіх Дзяржаўных сімвалах ішла сення гаворка ?

- Як людзі выказваюць павагу да іх?

- Дзе і калі вы бачылі Дзяржаўныя сімвалы нашай краіны?

- Якім яшчэ словам можам назваць нашу Радзіму, Рэспубліку Беларусь?

**Настаўнік:**

- Мне хочацца яшчэ раз нагадаць вам, дзеці, што вы – юныя грамадзяне нашай краіны. Ваша Радзіма – Рэспубліка Беларусь. Любіце і шануйце яе! I яшчэ, хачу вам пажадаць, каб вы заўсёды заставаліся патрыётамі сваёй краіны, старанна вучыліся і працавалі, і, можа быць, у гонар вашых заслуг перад Радзімай калі-небудзь прагучыць гімн Беларусі і падымецца яе сцяг. Любіць сваю Радзіму, гэта значыць імкнуцца рабіць усё, каб яна квітнела і станавілася яшчэ прыгажэйшай.